
CONCLUZII: 


e Gazul natural şi petrolul sunt foarte impor- 
tante pentru ţările Asiei Centrale şi monopo- 
lizează subiectele privitoare la conducte şi la 
contractele pe termen lung. În plus, mine- 
ralele sunt importante pentru regiune, în 
special cuprul şi aurul pentru Republica 
Kîrgîzstan şi Uzbekistan. 

e În Asia Centrală, este foarte actual conflictul 
pentru apele curgătoare dintre ţările aflate în 


amonte şi cele aflate în avalul acestora, în 
special asupra folosirii lor sub aspect 
energetic, cu deosebire în cadrul dezvoltării 
capacităţii hidroelectrice în Republica 
Kârgâză şi Tadjikistan. Apa este, totodată 
un element vital pentru producția de bum- 
bac, care reprezintă un export important 
pentru ţările Asiei Centrale, în special pen- 
tru Uzbekistan. 


În Asia Centrală un important aspect de politică 
economică şi socială este diferența dintre regimurile mai 
autoritare (de exemplu Uzbekistan şi Turkmenistan) şi 
regimurile mai liberale (cum este cazul Republicii 
Kârgâze). În acelaşi timp, economiile bazate pe resurse 
energetice şi minerale au căutat, prin politica lor, să atragă 
investitori străini care să ajute la valorificarea resurselor şi 
la constituirea de pieţe de desfacere mai atractive. 

Asia Centrală reprezintă, cel puţin în ultimul deceniu, 
unul din punctele majore în jurul cărora se învârt intere- 
sele geopolitice ale marilor puteri sau a celor în devenire, 
ca urmare a imenselor resurse disponibile din zonă. Deşi 
în aria respectivă sunt localizate cinci state, Kazahstan, 
Turkmenistan, Tadjikistan, Turkmenistan şi Kîrgîzstan, nu 
toate dispun de rezerve importante de gaze sau de petrol la 
niveluri similare. Ţările sărace, din acest punct de vedere, 
sunt Kîrgîzstan şi Tadjikistan şi de aceea în analiza urmă- 
toare cele două state se vor bucura mai puţin de atenţia 
noastră. 


Deşi sunt, în aparenţă, ţări bogate în resurse, inclusiv 
financiare, statele Asiei Centrale au numeroase probleme 
sociale, greu de rezolvat pe termen scurt, reieşite, printre 
altele, din lipsa de experienţă a guvernelor. În majoritatea 
ţărilor nivelul de funcţionare a guvernului este aproape de 
minimum, aproape exclusiv datorită corupţiei care face 
regimul incompetent, ineficient, împiedicând resursele să 
ajungă la populaţie. În Tadjikistan, de exemplu, poporul se 
află la limita de subzistență, având parte de o foarte mică 
susţinere din partea guvernului. 

Sub acest aspect, infrastructura serviciilor sociale este 
deosebit de deficitară. De exemplu, serviciul de furnizare a 
electricităţii în Tadjikistan constituie o mare problemă, 
greu de rezolvat în condiţiile actuale. Curentul electric este 
furnizat, iarna, doar o oră pe zi la oraşe, la sate şi în 
oraşele mici numai o jumătate de oră relativ continuu în 
capitală, datorită fricii guvernului de a intra în conflict cu 
populația de aici. În aceeaşi ţară, educaţia şi sistemul de 
sănătate se află în pragul colapsului. 

Profesorii părăsesc şcoala încă de la începutul anului 
pentru a merge în Rusia, ca emigranţi, principala cauză 
fiind salariile foarte mici, ce nu le pot asigura întreţinerea. 
Şomajul se ridică la cote foarte înalte, iar mulţi oameni 
care lucrează, totuşi, în Tadjikistan, nu locuiesc în această 
țară. 

În acest moment, statele central — asiatice sunt în 
stagnare, sau chiar în declin. Astfel, există un control 
foarte slab al guvernului asupra zonelor rurale, cum este în 
special cazul Tadjikistanului şi Kîrgîzstanului. Regimurile 
acestor ţări nu au forţe de securitate suficiente care să le 
poată proteja împotriva amenințărilor externe!. Cei care 
locuiesc în afara oraşelor au sentimentul alienării. Poporul 
simte că statul nu îi sprijină cu nimic şi de aceea ei se 
îndepărtează treptat de guvern. În prezent, nu există nici 
un proiect guvernamental care să se bucure de coerenţă, 
iar populaţia nu este interesată de activităţile guvernului, 
pe care chiar îl urăşte. De aceea, oamenii au mai multă 
încredere în autorităţile religioase, de la care aşteaptă 
justiţie, sprijin, conducere. 

Pe termen lung, o mare problemă pentru aceste state 
este granița cu Afganistanul. Este de aşteptat ca, în urmă- 
torii ani, mulți dintre luptătorii islamişti care au plecat în 
această ţară pentru a lupta de partea talibanilor să se 
întoarcă acasă, aducând cu ei multe din problemele 
specifice zonei. De multe ori, pentru Statele Unite, ţările 
Asiei Centrale constituie exemplul clasic al statului corupt, 
care se îndreaptă, prin întreaga politică pe care o practică, 
către faliment. SUA fiind interesate de zonă mai mult prin 
prisma a ceea ce se petrece în Afganistan. 

După căderea regimurilor comuniste în Asia Cen- 
trală, noua conducere politică a statelor din zonă s-a trezit 
în situaţia de a conduce destinele unor popoare fără să aibă 
nici cea mai mică experienţă în cunoaşterea unor alter- 
native la dictaturile care tocmai se desfiinţaseră. Aşa se 
explică faptul că unele regimuri venite la putere, de 
exemplu cele conduse de Karimov, Nazarbaev, Niyazov şi 
Akaev au trecut la acţiuni represive, în forță, ori de câte 
ori au fost mişcări populare, generate de neajunsurile vieţii 
sociale. Ei nu beneficiau de experienţa construirii unei 
societăţi democratice şi cu atât mai mult, de existenţa unei 
situaţii similare, de trecere de la socialism la o economie 
de piaţă. În plus, liderii regionali, produşi ca urmare a unei 
educaţii ateiste, nu au putut înţelege care este rolul ele- 
mentului religios în conducerea statului, ori în rezolvarea 
problemelor majore cu care se confruntă propriul popor. 
Viaţa în fostele republici sovietice din Asia Centrală nu a 
fost niciodată uşoară. Statele mari — Kazahstan, Uzbe- 
kistan şi Turkmenistan — sunt dominate de vegetaţia de 
stepă, ariditate şi deşerturi întinse. Terenul din statele 
mici, Kîrgîzstan şi Tadjikistan constă, în mare parte, într-o 
arie muntoasă, improprie dezvoltării unei agriculturi 
performante. De fapt, întreaga regiune este izolată terestru 
şi nu are râuri navigabile, fără teren agricol prea mare, 
deci nu surprinde pe nimeni faptul că cele cinci „stanuri” 
sunt printre cele mai puţin populate ţări din lume. 


În medie, densitatea populaţiei este de aproximativ 
patru locuitori pe kilometru pătrat. Ca să avem o imagine 
mai exactă, să ne imaginăm că populaţia Marii Britanii ar 
fi aşezată pe o suprafaţă de 17 ori mai mare. 

În ciuda condiţiilor geografice severe şi a populaţiei 
rare câteva economii regionale sunt în creştere, în special 
datorită cererii de petrol ce aduce resurse financiare im- 
portante, cu care se poate subvenţiona preţul mărfurilor 
destinate consumului. Stanurile sunt proprietare pe vaste 
terenuri cu resurse naturale, multe dintre ele încă neex- 
ploatate pe timpul dominaţiei sovietice, în ultimii zece ani 
ieşind în evidenţă un interes crescut pentru acestea, din 
partea Rusiei, Chinei şi firmelor vestice. 

Statele Asiei Centrale au nevoie, pentru a deveni mai 
funcţionale, să atragă investiții majore din partea țărilor 
mari. Numai cu asistenţă externă, ele vor fi în măsură să 
depună eforturi susținute pentru a asigura fondurile nece- 
sare în vederea menţinerii funcţionalităţii infrastructurii 
existente, dezvoltarea alteia noi reprezentând o mare pro- 
vocare. Din această cauză, în anii 90, neglijate de Rusia, 
aceste țări au stagnat. Acum, regiunea atrage capital, în 
special din trei mari state (SUA, Rusia şi China), care se 
luptă pentru influenţă şi care speră, fiecare, să devină un 
investitor major în zonă. 

Dacă am analiza care sunt principalele rezerve stra- 
tegice, am constata că ele diferă de la ţară la ţară, dar, în 
esenţă, ele sunt enorme. Dacă luăm, de exemplu, Kazah- 
stanul, acesta deţine 3% din rezervele mondiale de petrol, 
4% din cele de cărbune şi 15% din uraniu. El are, totodată, 
cele mai mari rezerve mondiale de zinc, plumb şi crom şi 
se află între primele zece ţări la rezervele de cupru, oţel, 
aur şi mangan. Aceasta nu ar trebui să surprindă, înainte 
de a realiza că această ţară este a noua, ca mărime, din lu- 
me, de cinci ori mai mare decât Franţa. Cu 16 milioane de 
locuitori, ar fi nevoie doar de o mică parte pentru pros- 
peritatea poporului, majoritatea putând merge la export.? 

Turkmenistan este, de asemenea, bogată în resurse 
energetice, cu aproape 4,5% din rezervele mondiale de gaz 
natural. La fel ca în cazul precedent, doar o mică parte din 
gaz este folosită pentru uz intern, cea mai mare parte 
exportându-se. El mai are, în plus, 500 milioane barili de 
petrol. Uzbekistanul are rezerve importante de gaze natu- 
rale, aproximativ 0,8% din totalul mondial, aproape la fel 
ca Libia, la care se adaugă zăcăminte de aur, cupru, plumb 
şi uraniu. Este cea mai populată ţară dintre „stanuri”, cu 
peste 26 milioane de locuitori”. 

În plus, geologii susţin că mai există încă multe 
resurse ce aşteptă să fie descoperite în cele 5 „stanuri”. 
Astfel, Dr. David Robson, director executiv al companiei 
Tethys Petroleum, o firmă de dimensiuni mici care 
operează în Asia Centrală, gândeşte că o mare parte a 
regiunii exsovietice nu a fost explorată. „Jată ce cred 
despre Tadjikistan. În timpul regimului sovietic Tadji- 
kistan a fost categorisită drept o economie rurală, nu ca o 
sursă de petrol sau gaze, dar suntem convinşi că şi aici se 
vor găsi resurse similare celor aflate în regiune” i 


Cătălin Ibănescu (catalin@intexagency.ro) este inginer şi doctorand la Academia Naţională de 
Informaţii. Este autor a mai multe comunicări ştiinţifice şi articole având ca temă majoră situația 


geopolitică din Asia Centrală, o regiune în plină efervescenţă, aflată în atenţia marilor puteri, 
dar şi a statelor emergente. 

„Stanurile” sunt bine poziţionate, din punct de vedere 
geografic, ceea ce le favorizează în valorificarea propriilor 
resurse. Încă din antichitate comerţul dintre Asia şi Europa 
traversa Asia Centrală de-a lungul Drumului Mătăsii. 
Astăzi această poziţionare presupune o aşezare a Kazah- 
stanului într-o poziţie perfectă pentru a satisface cererile 
dinspre Europa, dar şi din partea economiilor în creştere 
din Asia. Până de curând era dificil pentru firmele 
petroliere s-au cele ce se ocupau de exploatări mineraliere 
de a culege avantaje din localizarea acestor ţări, datorită 
lipsei aproape totale a infrastructurii de transport către 
pieţele internaţionale. Aceste inconveniente mai există 
încă în unele zone cu resurse, multe facilităţi de transport 
fiind disfuncţionale. 

O altă problemă este aceea că mare parte din infra- 
structura de transport care există a fost construită pe tim- 
pul regimului sovietic, în ideea deservirii Rusiei. Petrolul 
şi gazele merg prin conducte către Rusia, care plăteşte un 
preţ mic pentru asta. „Noi vindem gaz către pieţele locale, 
dar practic, preţul depinde de ceea ce ruşii plătesc pentru 
exportul gazului”, spunea Robson”. În afară de asta, 
mineralele trebuie să călătorească pe râurile şi canalele 
controlate de Rusia, aceasta având posibilitatea izolării 
Kazahstanului şi închiderii accesului acestei ţări pe o arie 
ce s-ar extinde până la Marea Neagră. 

De când au devenit independente, guvernele celor 
cinci „stanuri” au realizat programe de dezvoltare a 
infrastructurii pentru a le facilita accesul către noile pieţe. 
În 2009, a fost construită prima conductă de transport a 
gazului fără participarea Rusiei, care leagă Turkmenistan, 
Kazahstan şi Uzbekistan de China. Qiang Xiaoyun de la 
Shanghai Business School Journal estimează că impor- 
turile de gaz ale Chinei din Asia Centrală se vor dubla 
între 2010 şi 2020. Aceasta va contribui la reducerea 
dependenţei Chinei de importul gazului natural lichefiat 
care vine pe mare, devenind astfel mai puţin vulnerabil la 
atacuri teroriste sau ale piraţilor”. La rândul ei, China a 
făcut investiţii importante pentru exploatarea câmpurilor 
petroliere şi a resurselor minerale. Cooperarea economică 
dintre China şi „stanuri” a crescut, de asemenea, foarte 
mult, numai în ultimii cinci ani volumul comerțului 
crescând cu 40% anual, atingând cifra de 20 mld. dolari, 
iar evoluţia acesteia nu dă nici un semn că s-ar opri”. Dar 
China nu este singura ţară care stă cu ochii pe gazul 
acestei zone, India şi Pakistan fiind, la rândul lor, direct 
interesate în atragerea acestei resurse, atât de necesare 
dezvoltării lor economice. 

Pe 11 decembrie 2011, Turkmenistan, Afganistan, 
Pakistan şi India au semnat o înţelegere inter-guverna- 
mentală pentru construirea conductei de transport a gazu- 
lui, numită TAPI. Această înţelegere prevede construirea 
unei conducte lungi de 1.735 km, cu un cost total de 
aproximativ 8 miliarde dolari. Când va fi gata, în 2013- 
2014, conducta va permite Turkmenistanului să exporte 33 
miliarde metri cubi de gaz, dintre care 5 miliarde vor 
merge către Afganistan, iar 14 miliarde către Pakistan şi 
India. Companiile vestice sunt, de asemenea, prezente în 
zonă, firmele americane controlând aproximativ 75% din 
noile câmpuri descoperite. Investiţiile acestora de 30 


miliarde dolari reprezintă aproximativ 40% din investiţiile 
străine în Kazahstan şi Azerbaidjan. Însă companiile din 
domeniul energetic din Marea Britanie, Franţa, Italia, Iran 
şi Japonia sunt şi ele prezente, ca de exemplu compania 
britanică BG Group, care conduce un consorțiu în 
Kazahstan ce exploatează câmpul de petrol şi gaze de la 
Karachaganakt. 

Asia Centrală va ocupa, în continuare, un loc impor- 
tant în planurile strategice ale Statelor Unite, ca şi până 
acum, în procesul sprijinirii şi supravegherii Afganista- 
nului, mai ales după ce trupele americane vor părăsi aceas- 
tă țară. Strategia americană cu privire la noul drum al 
mătăsii se concentrează pe controlul comerţului pe direcția 
nord-sud, care leagă India şi Pakistan, prin Afganistan şi 
„stanuri”. Este demn de menţionat faptul, deloc surprin- 
zător, că Iranul, o importantă componentă a Drumului 
Mătăsii, a fost exclus din acest plan. 

Simţind că are nevoie de preluarea iniţiativei, pre- 
şedintele Rusiei, Vladimir Putin a investit 550 milioane 
dolari într-un proiect comun cu China pentru transportul 
electricităţii din Asia Centrală către India şi Pakistan. 
„Stanurile” au încă multiple legături de dependenţă cu 
Rusia, începând cu unele baze militare şi continuând cu 
infrastructura, acorduri politice, ce se prelungesc în viitor, 
țările respective nedorind să intre în sfera de influenţă a 
altor puteri. 

„Țările Asiei Centrale beneficiază de competiţia 
dintre puteri. Ele menţin relaţii cu Moscova, atâta timp 
cât mare parte din petrolul şi gazul lor continuă să 
tranziteze Rusia. Dar, din motive tehnice şi financiare, ele 
se găsesc în plin proces de reexaminare a cooperării cu 
companiile petroliere din vest” scria Xie Wenxin în 
revista China Economist”. „Rivalitatea dintre marile 
puteri ajută Asia Centrală să-şi realizeze infrastructura 
necesară exploatării propriilor resurse şi asigurării 
accesului pe alte pieţe”, menţiona acelaşi comentator. 

Totuşi, când Asia Centrală va dobândi facilitățile de 
care are nevoie, investitorii vor avea probleme tot mai 
mari în extinderea propriilor afaceri, în primul rând 
datorită politicii interne. În toate cele cinci țări, imediat 
după obţinerea independenţei, oamenii care au deţinut 
funcţii importante în timpul puterii sovietice au preluat 
conducerea statelor. În Tadjikistan, liderul a fost înlăturat 
prin moarte, în Kîrgîzstan prin revoluţie, dar în rest au 
rămas la putere. 

În acelaşi timp, ţările Asiei Centrale se confruntă cu 
probleme majore în ceea ce priveşte resursele de apă, 
deosebit de prețioasă în climatul semi-deşertic din zonă, ea 
fiind stocată în ghețarii din Kîrgîzstan şi Tadjikistan. 
Uniunea Europeană a trecut la elaborarea unor programe 
de sprijinire a statelor regionale pentru a le ajuta în re- 
zolvarea acestei probleme vitale. În acest sens a fost 
elaborat „Dialogul UE — Asia Centrală asupra mediului”, 
gestionat de Italia, în numele Comisiei Europene. Cele mai 
recente activităţi, desfăşurate în cadrul acestui dialog, se 
referă la: 

- promovarea capacităţii de constituire a surselor 
regenerabile şi creşterea eficienţei folosirii lor; 

- ajutorarea Kîrgîzstanului şi Tadjikistanului de a-şi 
conserva aria Pamir-Altai la graniţa dintre ele; 

- sprijinirea autorităţilor în adaptarea la schimbările 
climatice şi la o mai bună implementare a Protocolului de 
la Kyoto; 

- sprijinirea autorităţilor guvernamentale pentru 
implementarea Convenţiei de la Aarhus privind accesul la 
informaţii, 

- sprijin pentru implementarea Convenţiei pentru 
Protecţia Mediului Caspic în scopul protecţiei purității 
apei şi pescăriilor; 

- sprijin pentru integrarea managementului, folosirii 
apei şi sănătăţii, 

- protecţia mediului în condiţiile exploatării petrolului 
şi gazelor”. 

În acelaşi timp, UE este principalul sprijinitor al 
activităţii Centrului regional din Asia Centrală pentru 
protecţia mediului (CAREC), cu sediul în Kazahstan. 

Sistemul de irigaţii este foarte ineficient, după 
aprecierea Băncii Mondiale, care arată că aproape 80% din 
apa destinată irigării terenurilor agricole se pierde pe 
drum. De aceea, ţările aflate pe cursurile de apă în amonte 
(Kîrgîzstan şi Tadjikistan) trebuie să ajungă la o înţelegere 
cu cele din aval (Kazahstan, Turkmenistan şi Uzbekistan), 
pentru folosirea apei la irigaţii, în special în cultura 
bumbacului, foarte răspândit în regiune. 

Până acum au fost puse în practică „Dialogurile 
Politice Naţionale pentru Apă” în Asia Centrală, începând 
cu Kîrgîzstan în 2008, apoi Tadjikistan şi Turkmenistan în 
2009. Aceste dialoguri au dezvoltat „pachete politice” cu 
activităţi destinate urmăririi reformelor politice pentru 
managementul apei, cu speranţa ajungerii la un consens în 
acest domeniu. 


Aflate la confluenţa unor importante rute comerciale 
şi dispunând de resurse minerale variate şi bogate, în 
special petrol şi gaze, ţările Asiei Centrale se bucură de 
toate premisele realizării unei zone a prosperității şi 
calmului social. Acest ideal este departe, însă, de realitate. 
Moştenirea unei subdezvoltări accentuate din timpul 
dominaţiei sovietice, lipsa de experienţă în conducerea 
unui stat independent a liderilor aflaţi în fruntea statelor, 
ca şi interferența unor interese geopolitice ale marilor 
puteri globale sau a celor regionale au contribuit, din plin, 
la accentuarea problemelor economice şi sociale interne. 
Unele dificultăţi sunt generale, ce pot fi identificate în 
oricare arie din regiune, însă există şi unele specifice 
fiecărei ţări, rezolvarea lor căpătând dimensiuni interna- 
tionale sau naţionale, după caz. 


1 Cf., http//www.erisisgroup.org/en/multimedia/podcasts/ 
2012/central-asia-judge-region-in-declin.aspx, accesat la 
17.12.2012. 

? Cf. Dicţionar enciclopedic, vol. III, Editura Enciclopedică, 
1999, p. 400. 

CF: Dicționar enciclopedic, vol. VII, Editura Enciclopedică, 
2009, p. 306. 

4 Apud, http//www.moneymorning.com.au/20120119/the- 
scramble-for-natural-resouces-in-central-asia.asps, accesat 
la 18 dec. 2012. 

` Ibidem. 

* Ibidem. 

Ibidem. 

3 Ibidem. 

” Ibidem. 

PROPUNERE: 


e Având în vedere faptul că România este o ţară care depinde, în mare măsură, de 
importuri Strategice necesare dezvoltării sale economice şi are nevoie acută de pieţe 
de desfacere pentru produsele sale, sugerez elementelor politice de decizie dezvoltarea 
unor relaţii cât mai strânse cu cele cinci state central-asiatice, fie în cadrul Uniunii 
Europene sau NATO, fie pe cont propriu, cu respectarea riguroasă a tuturor 


normelor de drept internaţional. 

seminariilor, meselor rotunde, opinii şi 
puncte de vedere ale unor personalităţi de marcă din armată şi societate, din ţară şi străinătate, implicate în cercetarea 
ştiinţifică din domeniul securităţii. 


Centrul de Studii Strategice de Apărare şi Securitate 
Şos. Panduri, nr. 68-72, Sector 5, Bucureşti 
Telefon: 021.319.56.04, Fax 021.319.55.93 


e-mail: cssasQunap.ro 
http//:cssas.unap.ro 


